SVEUČILIŠTE U ZADRU

ODJEL ZA KROATISTIKU I SLAVISTIKU

Povjerenstvo za osiguravanje kvalitete

Zadar, 12. veljače 2014.

**Z A P I S N I K**

sa sjednice Povjerenstva za osiguravanje kvalitete Odjela za kroatistiku i slavistiku Sveučilišta u Zadru, održane u srijedu, 12. veljače 2014. s početkom u 10:00 sati.

Prisutni: dr. sc. Sandra Hadžihalilović, doc. dr. Miranda Levanat-Peričić, Ivona Šimunov, prof.; Žana Morić, studentica; Ivan Magaš, student

Zapisnik sastavila Ivona Šimunov

D N E V N I R E D

1. Izvješće aktivnosti Povjerenstva za osiguravanje kvalitete Odjela za kroatistiku i slavistiku za zimski semestar 2013./2014.
2. Studentska evaluacija (razlozi slabog odaziva studenata i planiranje aktivnosti vezanih uz dodatnu motivaciju)
3. Izvedbeni planovi (formuliranje uvjeta dobivanja/uskraćivanja potpisa i ishoda učenja)
4. Izvannastavne aktivnosti studenata (studentski prijedlozi)
5. Razno

Ad 1) Iz pregledanog izvješća aktivnosti Povjerenstva evidentno je da je u prošlom semestru zbog priprema za reakreditaciju gotovo većina sastanaka bila vezana uz probleme Samoanalize. Zbog toga je planirana intenzivnija aktivnost u ljetnom semestru tekuće akademske godine. Sljedeći sastanak Povjerenstva dogovoren je za 24. veljače u 10:00 h.

Ad 2) Istaknuto je mišljenje da se studenti pribojavaju anonimnosti ankete jer anketi pristupaju preko ISVU-a, svojim šiframa. Potrebno je objasniti studentima da su njihovi podatci zaštićeni.

Ad 3) Obzirom da su studenti istaknuli određene probleme na pojedinim kolegijima na kojima im se uskraćuje potpis ili ne dozvoljava izlazak na prvi rok zbog neispunjenih obveza koje nisu precizno formulirane u silabusu, Povjerenstvo je odlučilo problem izložiti Stručnom vijeću Odjela. Izvedbenim planovima moraju biti precizno i nedvosmisleno određeni uvjeti dobivanja potpisa i oni se ne smiju konstruirati u posljednjem tjednu nastave. Studente je potrebno pravovremeno obavještavati o obvezama koje trebaju ispuniti za dobivanje potpisa.

Također, u ovom su kontekstu studenti istaknuli probleme komunikacije s pojedinim profesorima koji inzistiraju na komunikaciji e-poštom, a potom ne odgovaraju na poslane poruke. Potrebno je upozoriti profesore da moraju odrediti precizan termin konzultacija i da u tom terminu moraju studentima biti dostupni. Također, ukoliko studentima ostavljaju mogućnost da seminarske radove šalju mailom, studenti moraju u razumnom roku dobiti povratnu informaciju o poslanom radu.

Ad 4) Obzirom na česte zamjerke studentima zbog inertnosti, Ivan Magaš predložio je pokretanje slavističke studentske konferencije koja bi okupila zadarske studente kroatistike i rusistike, ali i studente ostalih slavističkih studija u Hrvatskoj i šire; predložio je da okvirno vrijeme održavanja bude kraj listopada ili početak studenoga 2014. godine. Dogovoreno je da studenti prikupe informacije, studentske prijedloge i uvjete (financijske i administrativne) te da se to pitanje ponovo razmotri na sljedećem sastanku Povjerenstva koji je zakazan 24.veljače u 10:00.